Σέρβιος Ασίνιος Κέλερ

Ο Σέρβιος Ασίνιος Κέλερ, λατιν.: Servius Asinius Celler (απεβ. το 46 μ.Χ.) ήταν Ρωμαίος συγκλητικός, που δραστηριοποιήθηκε κατά τη διάρκεια του Πριγκιπάτου. Διετέλεσε ύπατος το δεύτερο μισό του έτους 38 με συνάδελφό του τον Σέξτο Νόνιο Κουινκτιλιανό. 

Ο Κέλερ ήταν γιος του Γάιου Ασίνιου Γάλλου, υπάτου το 8 π.Χ., και της Βιψανίας Αγριππίνας, πρώην συζύγου του Αυτοκράτορα Τιβέριου. Ο Κέλερ είχε πολλούς αδελφούς, ανάμεσά τους τον Γάιο Ασίνιο Πολλίωνα, ύπατο το 23, που κατηγορήθηκε για συνωμοσία από τη Βαλέρια Μεσσαλίνα, τον Mάρκο Ασίνιο Αγρίππα, ύπατο το 25, τον Aσίνιο Σαλονίνο,  και τον Ασίνιο Γάλλο.  Επιπλέον, ο Κέλερ ήταν ετεροθαλής αδελφός του Δρούσου Ιουλίου Καίσαρα, γιου της μητέρας του -από τον γάμο της με τον Τιβέριο- και διάδοχο του Αυτοκράτορα για ένα διάστημα.

Σύμφωνα με τον Πλίνιο τον Πρεσβύτερο, ο Κέλερ ήταν ένας γνωστός καλοφαγάς, που πλήρωνε 8.000 σηστερτίους για ένα ψάρι.  Το έτος 46, παρά τη φιλία του με τον Αυτοκράτορα Κλαύδιο, ο Κέλερ κατηγορήθηκε για συμμετοχή σε συνωμοσία για τη δολοφονία του Αυτοκράτορα, και καταδικάστηκε σε θάνατο. Ο Σενέκας ο Νεότερος τον αναφέρει στο έργο του Apocolocyntosis divi Claudii'' ως έναν από τους υπάτους φίλους του, που αντιμετωπίζουν τον Κλαύδιο στον μετά θάνατο κόσμο, ως υπεύθυνο για τους θανάτους τους. 

Κατηγορία:Ύπατοι της Ρωμαϊκής Αυτοκρατορίας